A Baebele E ka Go Thusa?
“E ne e le la ntlha ke itumela mo botshelong.”
HILTON o ne a rata motshameko wa mabole. Fa a na le dingwaga di le supa, o ne a lwa mo mosakong le fa a se mo go one! Fa a le kwa sekolong se segolwane, o ne a tle a tsamayetsamaye le ditsala tsa gagwe a batla mongwe yo a ka mo itayang. A re: “Ke ne ke utswa, ke betšha, ke leba tshedimosetso ya thobalano, ke sotla basadi e bile ke roga batsadi ba me. Tsela e ke neng ke itshwara ka yone e ne e dira gore batsadi ba me ba ntlhoboge. Fa ke sena go fetsa kwa sekolong se segolwane, ke ne ka tswa mo lapeng.”
Fa Hilton a boela gae dingwaga di le 12 moragonyana, batsadi ba gagwe ba ne ba sa dumele gore yono ke morwaabone! O ne a ritibetse, a se bogale e bile a le maitseo. O fetotswe ke eng? Fa a dule mo lapeng, o ne a simolola go akanya thata ka gore o tshelela eng. Gape o ne a ithuta Baebele go bona gore e ne e ka mo thusa jang go fetola tsela e a neng a tshela ka yone. Hilton a re: “Ke ne ka dirisa se ke neng ke se ithuta mo Baebeleng, ka tlogela mekgwa e e sa siamang mme ka ikobela taelo e e mo go Baefeso 6:2, 3 ya gore ke tlotle batsadi ba me. E ne e le la ntlha ke itumela mo botshelong ke bo ke ipedisa pelo ya ga mmè le rre go na le go ba ngomola pelo!”
Kgang ya ga Hilton e bontsha kafa melaometheo ya Baebele e leng botlhokwa ka gone le kafa e kgonang go fetola matshelo a batho ka gone. (Bahebera 4:12) A re sekaseke mengwe ya melaometheo eo—e e akaretsang boikanyegi, boikgapo, boikanyegi mo lenyalong le lorato—le kafa e ka tokafatsang botshelo ka gone.
A E FELETSWE KE NAKO?
Bangwe ba re Baebele e feletswe ke nako fela jaaka dibuka le tsone di tseetswe maemo ke dikhomputara. Mme go bapisa dilo tseno ga go utlwale e bile go a latlha ka gonne dikhomputara di nna di fetolwa le dibuka di felelwa ke nako. Dilo tse batho ba di tlhokang tsone ga di fetoge. Ka sekai, gompieno batho ba tsiboga ka tsela e e tshwanang le e batho ba bogologolo ba neng ba tsiboga ka yone fa ba bontshiwa lorato kgotsa ba tlhoilwe, mongwe a sa ikanyege kgotsa a ikanyega mo go bone, a le pelonomi kgotsa a le setlhogo. Ka jalo fa re akanya ka dilo tseno tsa botlhokwa, “ga go na sepe se sesha kafa tlase ga letsatsi.”—Moreri 1:9.
Baebele—A ke Buka Fela e e Molemo?
Goreng batho ba ka tsenya matshelo a bone mo kotsing ka go bala Baebele kgotsa go nna le yone?